HIFK voitti Helsingin paikalliskamppailun 2–1.

Rödan avausmaalin HJK:n verkkoon teki Juho Mäkelä. Konkarihyökkääjä sai 33. peliminuutilla nappikeskityksen takatolpalle Nnaemeka Anyameleltä ja puski pallon ohi HJK-vahti Thomas Dähnen.

Lempinimellä Kirugi tunnettu Mäkelä juoksi juhlimaan maaliaan HIFK:n vaihtopenkin eteen. Hän riemuitsi yhdessä valmentaja Antti Muurisen kanssa.

Sekä Mäkelällä että Muurisella on pitkä HJK-tausta. Mäkelä voitti Klubin paidassa Veikkausliigan maalikuninkuuden vuosina 2005 ja 2010. Hän on HIFK-siirtonsa jälkeen ollut HJK:n kannattajien hampaissa.

HIFK:n kannattajat polttivat katsomossa soihtuja ennen ottelun alkua.­

Toisella jaksolla oli HIFK:n toisen kärkimiehen Pekka Sihvolan vuoro rokottaa HJK:ta. Hän pääsi nokikkain Dähnen kanssa nopean vastaiskun päätteeksi. Kokenut Sihvola ohitti Dähnen varmasti. Syötön maaliin antoi Mäkelän korvannut vaihtomies Ville Salmikivi.

Sihvolan osuma tuli 73. peliminuutilla.

” 74' PEEEKKKKAAAAAA SIHVOLA ISKEE PUNANUTUT 2-0 JOHTOON!!! #StadinDerby #HIFKlive pic.twitter.com/gQqgUhtmGx— HIFK Fotboll (@HIFKedustus) September 30, 2016

Yhdeksän minuuttia Sihvolan osuman jälkeen HJK:n maalitykki Alfredo Morelos toi Klubin maalin päähän. HIFK:n maalivahti Tomi Maanoja katkaisi keskityksen, mutta pallo putosi suoraan Morelosille. Puhveli puski kavennusosuman.

Maali oli Morelosin kauden viidestoista. Hän nousi Veikkausliigan maalipörssin jaetulle kärkipaikalle.

Derbyvoitto oli HIFK:n ensimmäinen veikkausliiga-aikana. Aikaisemmista viidestä kohtaamisesta HJK oli voittanut yhden ja neljä oli päättynyt tasan.

Ottelun loputtua HIFK:n kannattajapäädystä ryntäsi satoja kannattajia kentälle juhlimaan voittoa. HJK:n kannattajat eivät tästä pitäneet, mutta järjestysmiehet onnistuivat pitämään faniryhmät erossa toisistaan.

HIFK:n fanit riemastuivat voitosta.­

HIFK:n kannattajat valtasivat pelin jälkeen Sonera-stadionin kentän.­

Täysi pistepotti oli kullanarvoinen HIFK:lle. Joukkue nousi viiden pisteen päähän karsijan paikalla olevasta Interistä, joka on tosin pelannut yhden ottelun helsinkiläisiä vähemmän.

HJK johtaa yhä sarjaa, mutta ottelun vähemmän pelannut IFK Mariehamn on kaksi pistettä perässä. Ottelun myöskin vähemmän pelanneella Ilveksellä on kolme pinnaa HJK:ta vähemmän.

Tulospalvelu: Veikkausliiga 30.09.2016

Tulospalvelu: Veikkausliiga sarjataulukko